Torsten Schack Pedersen (V), 2010-03-23:
Tak for det.
Jeg indrømmer, at jeg godt kan frygte, hvad dette lovforslag fra skatteministeren kan udstilles som, og hvad debatten kan føre til, når man hører oppositionens beskrivelse af den offentlige sektor, og af hvad der sker, når vi fra Venstres side ønsker, at skatteborgernes penge skal bruges effektivt og rationelt: klapjagt på offentligt ansatte, den sociale massegrav er nær, udsultning af den offentlige service, færre ansatte pr. bruger.
Med andre ord: Minimalstaten er over os.
Men, men: Forslaget fra skatteministeren går jo i al sin enkelhed ud på at øge digitaliseringen i den offentlige sektor.
Fra 2012 skal al kommunikation mellem erhvervslivet og den offentlige sektor foregå elektronisk, og i forbindelse med dette element på skatteministerens område betyder det, at der frigøres ressourcer i den offentlige sektor svarende til 25 årsværk.
Så jo, jeg indrømmer det: Regeringen skærer ned – men på administration, papirarbejde og kolde hænder.
Forslaget viser i al sin enkelhed, at digitalisering kan medføre den samme service, måske endda en bedre og mere lettilgængelig service, men med færre administrative omkostninger, og det bakker vi naturligvis varmt op om i Venstre.
Forslaget indeholder en række tekniske bestemmelser i øvrigt, bl.a. om en forenklet tilbagebetaling af ulovligt opkrævede skatter og afgifter.
Der indføres en bagatelgrænse på 25.000 kr., således at tilbagebetalingskrav under dette beløb kan udbetales uden et stort administrativt arbejde.
Lad mig i øvrigt lige gøre opmærksom på vedrørende det digitale, at det faktisk kun er 2 pct. af virksomhederne i Danmark, der forventer, at de ikke er klar til, at alt kan foregå digitalt i 2012.
Men det er der såmænd også taget højde for; der er mulighed for, at man i beskedent omfang kan løse opgaverne manuelt og via papirarbejde.
Men hovedreglen og grundprincippet er, at det foregår digitalt, så vi får gjort arbejdet så effektivt og smidigt som muligt.
Vi har også tidligere her i Folketingssalen vedtaget lovforslag, der har indført orlovsmuligheder og ændret nogle udpegningsregler for skatteankenævnsmedlemmer.
Med det her forslag udvider vi disse bestemmelser til også at gælde for medlemmer af Skatterådet og Landsskatteretten.
Endelig indeholder forslaget en ændring af afgiftsbetaling for installation af særlige, sikkerhedsmæssigt integrerbare barnesæder i taxaer.
Særlig med den grønne omlægning af taxaafgiften, som er en del af forårspakke 2.0, ville man risikere, at disse integrerbare sæder ville blive belagt med op til 70 pct. i registreringsafgift.
Det vil betyde, at de sæder, vi her taler om, som er et klart sikkerhedsmæssigt fremskridt, ikke vil være økonomisk interessante for en taxavognmand, som ønsker at fremme sikkerheden; det vil ikke være økonomisk rentabelt at installere dem.
Derfor indføres der med dette forslag en afgiftsfritagelse for disse sikkerhedsmæssige sæder.
Der har været rejst et ønske om, at afgiftsfritagelsen kommer til at gælde mere generelt, og jeg er derfor glad for, at skatteministeren har tilkendegivet, at han også er villig til at se på en udvidelse af afgiftsfritagelsen til at gælde de busser, som i dag betaler 60 pct. i afgift.
Hvorvidt det er muligt at udvide fritagelsen yderligere, håber jeg at vi under udvalgsarbejdet kan få svar på.
I Venstre er vi glade for, at skatteministeren med dette forslag anviser, hvordan digital kommunikation kan sikre en mere effektiv offentlig sektor.
Vi har en opgave i at sikre, at vi anvender skatteborgernes penge bedst muligt.
Det er et princip, som regeringen naturligvis arbejder meget med, og det bakker vi varmt op i Venstre.
Vi støtter derfor forslaget.